## Carlos Mazón: “Posem en marxa la Mesa de Diàleg Social específica per a les riuades”

*** Indica que esta mesa es reunirà tots els mesos per a “retre comptes del gran esforç que està fent la Generalitat en estos moments amb prop de 1.500 milions d’euros mobilitzats entre ajudes i inversions”
* Reclama al Govern central que “les ajudes per a les riuades no es barregen amb una altra mena de decrets perquè esta situació mereix un tracte prioritari”
* Recorda que s’han abonat el 100 % de les ajudes per a autònoms sense empleats, per la qual cosa esta línia s’ampliarà en una segona convocatòria per a aquells que no hagen pogut presentar-se, i el 82 % de les ajudes per a empreses i autònoms amb treballadors**

**València.**

El president de la Generalitat, Carlos Mazón, ha anunciat que “posem en marxa la Mesa de Diàleg Social específica per a les riuades en la qual retrem comptes del gran esforç que està fent la Generalitat en estos moments”.

Mazón ha indicat que “estes trobades se celebraran de manera mensual i el Consell explicarà als agents econòmics i socials l’evolució de les diferents inversions i línies d’ajuda que s’han posat en marxa” per a, d’esta manera, “treballar amb total coordinació en la recuperació econòmica i social de la província de València”.

Així, el president ha destacat que la Generalitat “ja ha mobilitzat 1.500 milions d’euros, la major quantitat de la nostra història, entre ajudes i inversions” per la qual cosa “és important que entre tots mantinguem viva una mateixa reivindicació, també davant del Govern d’Espanya”.

És este sentit, ha reclamat a l’executiu central que “les ajudes per a les riuades no es mesclen amb una altra mena de decrets” sinó que “siguen independents perquè puguem treballar de manera única, perquè esta situació mereix un tracte prioritari”.

Carlos Mazón ha recordat que, dins de les línies directes d’ajudes posades en marxa pel Consell per a empreses i autònoms, “hem abonat el 100 % de les ajudes sol·licitades per a autònoms sense empleats per un import de 39,9 milions d’euros, per la qual cosa esta línia s’ampliarà en una segona convocatòria per a aquells que no hagen pogut presentar-se, i el 82 % de les sol·licituds d’ajudes per a empreses i autònoms amb empleats per valor de 53 milions d’euros”.

Així mateix, ha assenyalat que s’han mobilitzat 10,8 milions d’euros perquè “cada persona afectada per un ERTO de força major reba un complement de 360 euros” en un únic pagament, de manera automàtica i sense burocràcia.

**Mesa extraordinària de Diàleg Social**

El cap del Consell ha presidit la reunió extraordinària de la Mesa de Diàleg Social en la qual han participat la vicepresidenta primera i consellera de Servicis Socials, Igualtat i Vivenda, Susana Camarero; el vicepresident segon i conseller per a la Recuperació Econòmica i Social de la Comunitat Valenciana, Francisco José Gan Pampols; la consellera d’Hisenda i Economia, Ruth Merino i el conseller d’Educació, Cultura, Universitats i Ocupació, José Antonio Rovira.

Per part dels agents socials han assistit el president de la CEV, Salvador Navarro; la secretària general de CCOO-PV, Ana García, i el secretari general d’UGT-PV, Ismael Sáez.

Fecha: 24/01/2025